
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	                                
	       COMISIA PENTRU  EGALITATEA 

 DE ŞANSE PENTRU FEMEI ŞI BĂRBAŢI
	                                                                           Bucureşti, 10.05.2006

                                                                           Nr.  Pl.x – 289/2006


        Nr.  31/ 143 /2008/2009                                                Nr.  37/ 153/02.03.2009
                                                        Pl.x – 74/2008
RAPORT SUPLIMENTAR COMUN

              asupra propunerii legislative pentru modificarea Legii nr.23/1999 pentru modificarea şi completarea unor dispoziţii din Codul familiei şi din Legea nr.119/1996 cu privire la actele de stare civilă
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru egalitatea de şanse pentru femei şi bărbaţi au fost sesizate spre dezbatere, în fond, cu propunerea legislativă pentru modificarea Legii nr.23/1999 pentru modificarea şi completarea unor dispoziţii din Codul familiei şi din Legea nr.119/1996 cu privire la actele de stare civilă, trimisă cu adresa Pl.x-73 din 25 februarie 2008, înregistrată cu nr.31/143 din 26 februarie 2008, respectiv nr. 37/78 din 26 februarie 2008.    

Potrivit prevederilor art.75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 20 februarie 2008.

Consiliul Legislativ a avizat favorabil iniţiativa legislativă, cu  unele observaţii şi propuneri, conform avizului nr.1312 din 1 octombrie 2007.
Guvernul, prin punctul de vedere transmis cu nr.2499 din 27 septembrie 2007, nu susţine adoptarea acestei iniţiative legislative. 

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, cu avizul transmis cu adresa nr. 26/2207 din 15 aprilie 2008.
Comisia pentru drepturile omului, culte şi problemele minorităţilor naţionale a avizat favorabil propunerea legislativă, cu avizul transmis cu adresa nr. 25/111 din 16 aprilie 2008.
Iniţiativa legislativă supusă dezbaterii are ca obiect de reglementare modificarea Codului familiei, adoptat prin Legea nr.4/1953, publicată în Buletinul Oficial nr.1 din 4 ianuarie 1954, republicată în Buletinul Oficial nr.13 din 18 aorilie 1956, cu modificările şi completările ulterioare, precum şi modificarea Legii nr. 119/1996 cu privire la actele de stare civilă, publicată în Monitorul Oficial al româniei, Partea I, nr.282 din 11 noiembrie  1996, cu modificările şi completările ulterioare, prin inserarea, în cadrul mai multor texte, a unei precizări potrivit căreia căsătoria se poate încheia numai între un bărbat şi o femeie. 
În conformitate cu prevederile art.61 şi 63 din Regulamentul Camerei Deputaţilor, republicat, membrii celor două Comisii sesizate în fond au examinat propunerea legislativă şi documentele care o însoţesc, în şedinţe separate, în 9 iulie 2008, respectiv, 9 septembrie 2008. 
Cu prilejul dezbaterilor, membrii celor două Comisii au constatat că potrivit prevederilor legislaţiei române în vigoare, una dintre condiţiile de fond ce trebuie îndeplinite la încheierea căsătoriei o reprezintă  diferenţa de sex. Din reglementarea relaţiilor de familie, prevăzute de art. 1, 4, 5, 25, 47 – 52, 53 – 60 din Codul familiei rezultă că se poate încheia căsătoria numai între persoane  de sex diferit. Totodată, în cadrul dezbaterilor, s-a evidenţiat faptul că Legea nr. 119/1996, în forma ei actuală, respectă dezideratele sociale prezente, acoperind realităţile economico-sociale existente, astfel încât modificarea ei, în sensul propunerii legislative nu se justifică.
Faţă de aceste considerente, membrii celor două Comisii au hotărât, cu majoritate de voturi (6 voturi împotrivă), să propună plenului Camerei Deputaţilor respingerea propunerii legislative pentru modificarea Legii nr.23/1999 pentru modificarea şi completarea unor dispoziţii din Codul familiei şi din Legea nr.119/1996 cu privire la actele de stare civilă.
În şedinţa din 7 octombrie 2008, în temeiul art.70 din Regulamentul Camerei Deputaţilor, republicat, la solicitarea iniţiatorilor, plenul Camerei Deputaţilor a retrimis Comisiilor iniţiativa legislativă în vederea elaborării unui raport suplimentar.
Membrii Comisiei juridice, de disciplină şi imunităţi, precum şi cei ai Comisiei pentru egalitatea de şanse pentru femei şi bărbaţi au reexaminat propunerea legislativă în şedinţa din 27 ianuarie 2009, respectiv 25 februarie 2009.
La dezbateri au participat, în calitate de invitaţi: din partea Ministerului Justiţiei şi Libertăţilor Cetăţeneşti - doamna Rodica Constantinovici, secretar de stat, doamna Nicoleta Miclăuş Bădin, consilier juridic; din partea Ministerului Administraţiei şi Internelor – domnul Radu Stancu, secretar de stat; din partea Consiliului Naţional pentru Combaterea Discriminării – domnul Asztalos Csabo Ferenc – preşedinte.
Din numărul total de 25 membri ai Comisiei juridice, de disciplină şi imunităţi  la şedinţă au participat 17 deputaţi, iar din partea Comisiei pentru egalitatea de şanse pentru femei şi bărbaţi au participat la dezbateri  toţi cei 13 membri ai acesteia.
În urma dezbaterilor şi a opiniilor exprimate de membrii celor două Comisii şi de invitaţi, s-a hotărât, în unanimitate, menţinerea Raportului iniţial de respingere a iniţiativei legislative. 
În raport de obiectul şi conţinutul reglementării, propunerea legislativă face parte din categoria legilor organice. 

                 PREŞEDINTE,                                                  
        PREŞEDINTE,

                 Daniel BUDA                                            

Cristina Ancuţa POCORA


 
 

                  SECRETAR,                                                      

         SECRETAR,

        Gabriel ANDRONACHE



                PETŐ Csilla-Mária

      Expert,
                                                                                     
           Consilier,

                       Mihaela Ivan-Cucu




             
           Lucia-Cornelia Lepădatu

